Managerul Spitalului Judeţean Mavromati Botoşani, medicul Monica Adăscăliței, a fost condusă la DNA Suceava, pentru audieri, în urma descinderilor desfășurate, astăzi, la unitatea medicală și la locuinţa acesteia.
Deocamdată, nu se cunoaște calitatea pe care o are în acest dosar.
Managerul Monica Adăscăliței a precizat că perchezițiile au loc în dosarul angajărilor frauduloase, în care anul trecut au fost făcute mai multe arestări.
Procurorii DNA au reţinut atunci peste 75 de infracţiuni pentru 11 inculpaţi, între care şi fostul manager, Doina Caba, secretara acesteia, medici, şefi de secţie şi asistenţi şefi. Este vorba despre infracţiuni de corupţie din perioada 2018-2023, respectiv fraudarea unor concursuri de angajare.
Potrivit rechizitoriului, mai mulţi angajaţi ar fi primit diverse sume de bani pentru transferul unor asistente, modificarea condiţiilor de concurs sau pentru comunicarea subiectelor. Sumele de bani identificate, ce ar fi fost primite cu titlul de mită, se ridică la aproximativ 65.000 de euro. (Radio Iași/ FOTO radioiasi.ro)